এ বিষয়ে ফেডারেশন সাধারণ সম্পাদক খোন্দকার হাসান মুনীর বলেন, ‘এটা হাস্যকর বিষয় যে, একই ব্যক্তি দু’টি ক্লাবের কর্তা হওয়া সত্বেও তার এক ক্লাবকে নিবন্ধন করালেন- আর অন্য ক্লাবটিকে করালেন না। আসলে উনার (মাকসুদ) উদাসীনতার কারণেই এবারের লিগে বিমান নাম নিবন্ধন করাতে পারেনি।’ তিনি যোগ করেন, ‘ফেডারেশনের সহ-সভাপতি ও লিগ কমিটির চেয়ারম্যান শেখ মো. জাহাঙ্গীর আলম আমাদের কাছে যে ক্লাবগুলোর তালিকা পাঠিয়েছেন, তাতে দেখা গেছে প্রিমিয়ার লিগের পুরুষ বিভাগে বিমানের নাম নেই। এতেই আমরা বুঝতে পারি বিমান এবারের লিগে খেলছে না। জাহাঙ্গীর সাহেব জানিয়েছেন, গত বছরও সময় শেষ হয়ে যাওয়ার পর বিমান নাম নিবন্ধন করেছিল। যার প্রতিবাদে অনেকে ভালো মানের দল গড়েনি। তাছাড়া এর আগেও মাকসুদ সাহেব ভারতের নিষিদ্ধ অনির্বান ঘোষকে এনে আমাদের বিপাকে ফেলে দিয়েছিলেন। টেবিল টেনিস ফেডারেশন অব ইন্ডিয়ার ছাড়পত্র ছিল না তার। কেবলমাত্র পশ্চিমবঙ্গের ছাড়পত্র নিয়ে এসেছিলেন অনির্বান। যা আমাদের গঠনতন্ত্রের সঙ্গে সাংঘর্ষিক। প্রিমিয়ারের পুরুষ বিভাগে বিমানের নাম নিবন্ধণ করাতে না পারার বিষয়টি নিয়ে আমরা নির্বাহী কমিটির সভায় আলোচনা করবো। দেখি কি করা যায়। তবে ২৮ থেকে ৩০ জানুয়ারি পর্যন্ত প্রথম বিভাগে মেয়েদের দলবদলের দিনক্ষণ রয়েছে। সেখানে বিমানকে আমরা সাদরে আমন্ত্রণ জানাচ্ছি।’